******

**Materiál na rokovanie**

**Hospodárskej a sociálnej rady vlády SR**

**27.2.2017**

**k bodu č. 1)**

**Stanovisko ZMOS k správe o priebehu a výsledkoch predsedníctva Slovenskej republiky v Rade Európskej únie**

**Všeobecne k správe:**

Začiatok historicky prvého predsedníctva Slovenskej republiky v Rade Európskej únie bol poznačený bezprecedentnou situáciou pre Úniu a jej členské štáty. Ambíciou slovenského predsedníctva bolo zvýšiť jednotu, súdržnosť a odolnosť Únie voči vonkajším i vnútorným výzvam. Priority boli preto motivované tromi vzájomne prepojenými princípmi: konkrétne výsledky a prekonávanie fragmentácie s cieľom priblížiť Úniu občanom.

Najvýznamnejším podujatím slovenského predsedníctva bolo stretnutie lídrov 27 členských štátov EÚ – Bratislavský samit, ktoré sa uskutočnilo 16.9.2016 v Bratislave. Bratislavský samit bol zvolaný v snahe vytvoriť podmienky pre otvorenú diskusiu lídrov o budúcnosti EÚ v neformálnom formáte mimo Bruselu. Ďalším podujatím na vysokej úrovni bola návšteva kolégia Európskej komisie na Slovensku, ktorou bolo slovenské predsedníctvo v Rade EÚ oficiálne otvorené. Bratislavský samit predstavuje začiatok procesu sebareflexie, tzv. bratislavského procesu, ktorý vyvrcholí v marci 2017 v Ríme pri príležitosti 60. výročia podpisu Rímskych zmlúv.

Pri organizácii podujatí bol použitý centralizovaný model. Predsedníctvo a jeho témy sa priniesli aj do regiónov, miest a obcí Slovenska prostredníctvom širokej škály podujatí podporených cez dotačnú schému Ministerstva zahraničných vecí a európskych záležitostí SR v celkovej hodnote takmer 300 tisíc EUR, ako aj udelením záštity SK PRES viac než 200 podujatiam.

Obsahové priority slovenského predsedníctva v Rade EÚ boli hlavne body ako hospodársky silná Európa, moderný jednotný trh, udržateľná migračná a azylová politika, globálne angažovaná Európa a ďalších 15 hlavných výsledkov vo vzťahu k občanom.

Na Slovensku sa uskutočnilo 18 neformálnych podujatí na ministerskej úrovni, z toho 14 neformálnych zasadnutí ministrov EÚ a 4 ministerské konferencie.

Na základe spätnej väzby nielen európskych partnerov bolo historicky prvé predsedníctvo Slovenskej republiky v Rade EÚ prínosom tak pre Slovensko, ako aj pre Úniu ako celok. Pri príprave predsedníctva bolo jedným z cieľov Ministerstva zahraničných vecí a európskych záležitostí SR vzbudenie celospoločenského záujmu o predsedníctvo. V neposlednom rade bolo jednou z dôležitých predsedníckych výziev podnietiť záujem občanov o európske témy. Podarilo sa naplniť zámer konštruktívne posúvať diskusiu o európskych témach dopredu a hľadať riešenia prospešné pre celú Úniu, čím ešte viac vzrástla medzinárodná prestíž Slovenska.

Výzvou do nadchádzajúceho obdobia je predovšetkým udržať záujem spoločnosti o európske témy a zlepšovať spôsob komunikácie o EÚ tak na úrovni Slovenskej republiky, ako aj na úrovni EÚ a smerom k externým partnerom

**Pripomienky k správe:**

ZMOS k predloženému materiálu neuplatnil žiadne pripomienky.

**Záver:**

ZMOS navrhuje, aby Hospodárska a sociálna rada SR odporučila predložený materiál na ďalšie konanie.

**Michal Sýkora**

**predseda**